b'\n_START_ARTICLE_\nLeonidas Kantorovi\xc4\x8dius\n_START_SECTION_\nBiografija\n_START_PARAGRAPH_\n1926 m. b\xc5\xabdamas 14 met\xc5\xb3 \xc4\xafstojo ir 1930 m. baig\xc4\x97 Leningrado universiteto Matematikos fakultet\xc4\x85. 1932\xe2\x80\x931960 m. Leningrado universiteto d\xc4\x97stytojas, nuo 1934 m. profesorius. 1935 m. jam be gynimo suteiktas fizikos \xe2\x80\x93 matematikos daktaro laipsnis. Antrojo pasaulinio karo metais d\xc4\x97st\xc4\x97 Karo j\xc5\xabr\xc5\xb3 in\xc5\xbeinerin\xc4\x97je akademijoje. 1948 m. Stalino pavedimu su savo grupe dirbo prie atomin\xc4\x97s bombos projekto._NEWLINE_Nuo 1964 m. TSRS moksl\xc5\xb3 akademijos narys. 1960\xe2\x80\x931971 m. TSRS moksl\xc5\xb3 akademijos Sibiro skyriaus Matematikos instituto Novosibirske, 1971\xe2\x80\x931976 m. Maskvos liaudies \xc5\xabkio instituto, nuo 1976 m. Sistemini\xc5\xb3 tyrim\xc5\xb3 instituto Maskvoje mokslinis darbuotojas.\n_START_SECTION_\nMokslin\xc4\x97 veikla\n_START_PARAGRAPH_\nSvarbiausios tyrim\xc5\xb3 sritys: aibi\xc5\xb3 teorija, funkcij\xc5\xb3 teorija, funkcin\xc4\x97 analiz\xc4\x97, skai\xc4\x8diavimo matematika. I\xc5\xa1tyr\xc4\x97 pustvarki\xc5\xb3 erdvi\xc5\xb3 klas\xc4\x99. Vienas matematin\xc4\x97s ekonomikos k\xc5\xabr\xc4\x97j\xc5\xb3. 1939\xe2\x80\x931940 m. suk\xc5\xabr\xc4\x97 tiesinio programavimo pradmenis. Optimizavimo metodus pritaik\xc4\x97 rentos teorijoje, amortizacijos teorijoje._NEWLINE_1949 m. Stalino premijos laureatas. 1975 m. kartu su T. Ch. Kupmansu apdovanotas Nobelio ekonomikos premija.'